Document ID: 31983D0673

Padomes Lēmums
(1983. gada 22. decembris)
par Eiropas Sociālā fonda vadību
(83/673/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes Lēmumu 83/516/EEK (1983. gada 17. oktobris) par Eiropas Sociālā fonda uzdevumiem [1],
ņemot vērā Padomes Regulu (EEK) Nr. 2950/83 (1983. gada 17. oktobris) par Lēmuma 83/516/EEK par Eiropas Sociālā fonda uzdevumiem īstenošanu [2], un jo īpaši tā 4. un 9. pantu,
tā kā ir jāievieš veidlapu paraugi iesniegumiem par palīdzības sniegšanu un iesniegumiem par maksājumu;
tā kā saskaņā ar stabilas resursu vadības prasībām katram darbības veidam, kas noteikts šā lēmuma 1. pielikuma veidlapas paraugā, ir vajadzīgs atsevišķs iesniegums, lai saskaņā ar šīm prasībām varētu precīzi izvērtēt šīs darbības, balstoties uz Lēmuma 83/516/EEK noteikumiem un Fonda vadības pamatnostādnēm;
tā kā ir jānosaka termiņš, kādā jāiesniedz iesniegumi par palīdzības sniegšanu saskaņā ar Lēmuma 83/516/EEK 3. panta 2. punktu un iesniegumi par atlikuma maksājumu;
tā kā šim palīdzības spēkā esamības ilgumam attiecībā uz darbībām saskaņā ar Lēmuma 83/516/EEK 3. panta 1. punktu ir jāsakrīt ar finanšu gadu; tā kā ir jānosaka galīgais ierobežojums šim palīdzības spēkā esamības ilgumam attiecībā uz vairāku gadu darbībām saskaņā ar minētā lēmuma 3. panta 2. punktu;
tā kā ir būtiski tas, ka dalībvalstīm tūlīt jāpaziņo Komisijai par jebkurām pārmaiņām tajos faktoros, uz kuriem ir balstīta palīdzības apstiprināšana;
tā kā stabilas resursu vadības labad jebkura neizmantota summa ir tūlīt jāatbrīvo, lai to varētu pārdalīt citām darbībām, kam ir tiesības pretendēt uz palīdzību;
tā kā tūlīt jāpaziņo Komisijai, ja kāda darbība, par ko ir saņemta Fonda palīdzība, ir pakļauta izmeklēšanai, jo pastāv aizdomas par pārkāpumiem;
tā kā ir būtiski tas, ka Komisijai jāsaņem regulāra informācija no dalībvalstīm, lai Fonda palīdzības efektivitāte izrietētu no to darbību precīzas pārzināšanas, par kurām ir saņemta palīdzība,
IR PIEŅĒMUSI ŠO LĒMUMU.
1. pants
1. Iesniegumus par palīdzības sniegšanu saskaņā ar Lēmuma 83/516/EEK 3. pantu iesniedz, izmantojot veidlapu, kas parādīta šā lēmuma 1. pielikumā.
2. Iesniegumus:
- par atlikuma maksājumu saskaņā ar Regulas (EEK) Nr. 2950/83 5. panta 4. punktu iesniedz, izmantojot veidlapu, kas parādīta šī lēmuma 2. pielikumā,
- par otrā avansa maksājumu saskaņā ar Regulas (EEK) Nr. 2950/83 5. panta 2. punktu iesniedz, izmantojot veidlapu, kas parādīta šī lēmuma 3. pielikumā.
3. Iesniegumus iesniedz trijos eksemplāros. Veidlapas aizpilda mašīnrakstā, neizlaižot nevienu iedaļu.
4. Iesniegumi, kas neatbilst šā punkta nosacījumiem, netiek izskatīti.
2. pants
1. Uz Lēmuma 83/516/EEK 1. panta 2. punktā paredzētajiem darbību veidiem un šī lēmuma 4. punktā minētajām personu kategorijām attiecas atsevišķi iesniegumi par palīdzības sniegšanu. Katrs iesniegums satur atsevišķus datus par katru reģionu vai apgabalu, kā noteikts Lēmuma 83/516/EEK 7. panta 3. punktā un Fonda vadības pamatnostādnēs.
2. Viens iesniegums var attiekties tikai uz vienu Fonda vadības pamatnostādņu punktu, ar ko nosaka darbību prioritāti. Ja šī darbība attiecas uz vairākām personu kategorijām, katrai kategorijai iesniedz atsevišķu iesniegumu.
3. Ja vienu darbību veic vairākas dalībvalstis, katra valsts iesniedz iesniegumu attiecībā uz savu ieguldījumu.
4. Atbilstība šā panta nosacījumiem ir priekšnoteikums iesniegumu apstiprināšanai.
3. pants
1. Lai tiktu izskatīti iesniegumi par palīdzības sniegšanu, kas attiecas uz izmaksām nākamajā gadā, vai - vairāku gadu darbībām - tie iesniegumi, kas attiecas uz izmaksām par darbībām saskaņā ar Lēmuma 83/516/EEK 3. panta 2. punktu, dalībvalstīm ir jāiesniedz līdz katra gada 21. oktobrim.
2. Steidzami iesniegumi dalībvalstīm ir jāiesniedz vismaz vienu mēnesi pirms attiecīgas darbības sākuma. Šī lēmuma 1. pielikumā paredzētajam veidlapas paraugam ir jāpievieno sīki izstrādāts steidzamības pamatojums.
4. pants
1. Palīdzību par darbībām saskaņā ar Lēmuma 83/516/EEK 3. panta 1. punktu nedrīkst piešķirt par laikposmu, kas garāks par vienu Eiropas Kopienu finanšu gadu.
2. Palīdzību par darbībām saskaņā ar Lēmuma 83/516/EEK 3. panta 2. punktu nedrīkst piešķirt par laikposmu, kas garāks par 36 mēnešiem.
5. pants
Ja darbību, par ko ir iesniegts iesniegums par palīdzības sniegšanu vai par ko ir saņemta palīdzība, nevar veikt vai var veikt tikai daļēji, dalībvalsts par to nekavējoties paziņo Komisijai.
6. pants
1. Dalībvalstu iesniegumiem par maksājumu ir jānonāk Komisijā 10 mēnešos no dienas, kad ir pabeigtas attiecīgās darbības. Maksājumus neveic attiecībā uz tādu palīdzību, par ko iesniegums ir iesniegts pēc šā laikposma beigām.
2. Avansi ir jāatmaksā tad, ja trīs mēnešu laikā no šā panta 1. punktā paredzētā 10 mēnešu laikposma nevar pamatot attiecīgās darbības izmaksas, izmantojot šī lēmuma 2. pielikumā minēto veidlapu.
3. Ja saskaņā ar Regulas (EEK) Nr. 2950/83 5. panta 3. punktu dalībvalsts pieprasa avansa maksājuma apturēšanu, palīdzības summu izmaksā vienā reizē atlikuma maksājuma laikā.
4. Ja iesniegumā par atlikuma maksājumu atklājas neizmantota summa, to tūlīt atmaksā.
7. pants
Ja kādas darbības vadība, par ko ir saņemta palīdzība, ir pakļauta izmeklēšanai, jo pastāv aizdomas par pārkāpumiem, dalībvalsts par to tūlīt paziņo Komisijai.
8. pants
Līdz katra gada 15. decembrim dalībvalstis, izmantojot šī lēmuma 4. pielikumā parādīto veidlapas paraugu, paziņo Komisijai par statistikas datiem, kas attiecas uz darbībām, kuras iepriekšējā finanšu gada laikā ir veiktas ar Fonda palīdzību.
9. pants
1. Ar šo atceļ Komisijas Lēmumus 78/706/EEK [3] un 78/742/EEK [4]. Tos tomēr turpina piemērot attiecībā uz tām darbībām, par kurām iesniegums ir iesniegts līdz 1983. gada 1. oktobrim.
2. Atkāpjoties no šī lēmuma 3. panta, iesniegumus par darbībām, kuras plānots uzsākt 1984. finanšu gadā, iesniedz līdz 1984. gada 13. martam.
10. pants
Šis lēmums ir adresēts dalībvalstīm.
Briselē, 1983. gada 22. decembrī

Labels: 4
15
19
5